Australasian bosdog

Australasian bosdog, joka tunnettiin aiemmin nimellä "australian bulldog" on edelleen jalostuva australialainen koirarotu. Sillä ei ole FCI:n tunnustusta, mutta FCI:n alainen australialainen kenneljärjestö Dogs Australia on tunnustanut sen virallisesti roduksi, samoin kuin myös vastaava uusiseelantilainen kenneljärjestö Dogs New Zealand. Australiassa rodusta huolehtii Australasian Bosdog Society. Se on harvinainen jopa Australiassa: vuonna 2022 rekisteröitiin viisi, vuonna 2023 13 ja vuonna 2024 vain yksi yksilö.
Ulkonäkö.
Australasian bosdog on tanakka keskikokoinen rotu, jolla on pienempi pää, pidempi kuono, pienempi rintakehä, pidemmät raajat ja leveämpi lantio kuin englanninbulldoggilla. Väritys voi olla brindle, punainen, fawn, ruskea (tan) tai valkoinen tai mikä tahansa edellä mainittu valkoisin merkein. Urosten säkäkorkeus on 45–50 cm ja paino 30-35 kg; nartuilla vastaavat mitat ovat 44-48 cm ja 26-29 kg.
Yksityiskohdat.
Kallo on suuri mutta suhteessa runkoon. Kuono on leveä ja suuri, lyhyt muttei niin äärimmilleen että se häiritsisi hengitystä. Siinä tulee olla yksi tai kaksi ryppyä ja purenta voi olla joko hieman ylipurenta tai tasapurenta. Silmät ovat alas asettuneet ja kaukana toisistaan. Ne voivat olla minkä väriset tahansa. Korvien pitäisi olla pienistä keskikokoisiin ja joko ruusu- tai nuppukorvat. Niska on paksu ja syvä, hieman pidempi kuin englanninbulldoggilla, jotta hengittäminen on helpompaa. Selkä on lyhyt ja suora, eturaajat kaukana toisistaan mutta silti rungon alla ja suorat. Takaraajat ovat lihaksikkaat ja käpälät pyöreät ja tiiviit. Häntä on ylös kiinnittynyt ja tyvestä paksu. Pitkä tai lyhyt kampimainen tai ruuvimainen kierrehäntä ovat hyväksyttäviä. Karvapeite on lyhyttä ja sileää.
Luonne ja käyttäytyminen.
Australasian bosdog on jalostettu yksinomaan seurakoiraksi eikä sillä ole monista muista bulldoggeista poiketen lainkaan vahti- tai tappelukoiran menneisyyttä. Se on säilyttänyt englanninbulldoggin luonteen ilman tämän terveysongelmia ja sairasta rakennetta. Laiskana koirana se on onnellinen saadessaan vain rentoutua omistajansa kanssa. Se on äärimmäisen uskollinen koira, jolla on ystävällinen, seurallinen ja rakastava luonne. Se ei itse normaalisti haasta riitaa, mutta sen tiedetään vastaavan toisen koiran hyökkäykseen. Se on edelleen yksinomaan seurakoira eikä siitä ole luonteensa puolesta vahtikoiraksi.
Alkuperä.
Valikoiva jalostus aloitettiin Queenslandissa 1990-luvulla toiveena luoda koira jolla olisi englanninbulldoggin ulkonäkö ilman sen terveysongelmia, kuten hengitys- ja synnytysvaikeudet. Oli kaksi itsenäistä jalostusohjelmaa, toinen Noel ja Tina Greenin johtama "JAG"-linja ja toinen toowoombalaisen Pip Nobesin johtama Nobesin australianbulldoggi- eli "Wingara"-linja. Molemmilla on oma rekisterinsä, mutta näistä kahdesta rodun alkuperäisenä isänä pidetään Pip Nobesia. Hän loi jalostukselle perustan risteyttämällä englanninbulldoggin bokserin, bullterrierin ja bullmastiffin kanssa. Myöhemmin muut kasvattajat käyttivät lisäksi amerikanbulldoggia. Jalostuksessa huomattiin parhaan tuloksen syntyvän, kun linjoissa oli noin 75-81% englanninbulldoggin perimää - tällöin päästiin sopivaan kompromissiin terveyden ja riittävän vakiintuneen rotutyypin välillä.
Alkuperäinen rotujärjestö oli nimeltään Australian Bulldog Society, mutta rotunimen muutoksen myötä se tunnetaan nykyisin nimellä Australasian Bosdog Society. Rodun alkuperäinen nimi muutettiin, kun siitä äänestettiin vuonna 2011. 
Terveys.
Rotu on kohtuullisen terve, mutta sen tiedetään kärsivän mm. lonkkaniveldysplasiasta ja kyynärdysplasiasta. Lisäksi moni kasvattaja testaa jalostusyksilöiden silmät.